<classify> Tuzo hizo ambazo hutolewa kila mwaka kwa watu binafsi na kundi lenye utendaji uliotukuka, zimeshuhudia Lilian Mwasha, Mkuu wa Huduma Endelevu, akijinyakulia tuzo ya kujitolea kwa jamii.Mkuu wa kitengo cha Uendelezaji Biashara, M-Pesa, Isack Nchunda, alijishindia tuzo ya utendaji binafsi huku tuzo ya timu bora, ikienda kwa kitengo cha mauzo cha kampuni hiyo.Akizungumza na wafanyakazi wote wa Vodacom Tanzania nchini, Mkurugenzi Mtendaji wa Kampuni hiyo, Rene Meza amewapongea washindi wa tuzo hizo kwa utendaji wao uliotukuka katika maeneo yao ya kazi.Tunajivunia kuwa na wafanyakazi wa aina yenu... nyie ni nguzo ya kampuni yetu na tunafurahia mafanikio yenu ...tunawatakia mafanikio mema katika utendaji wenu wa kila siku nasi tutaendelea kuwaunga mkono, alisema Meza.Ofisa Mkuu wa Kitengo cha Rasilimaliwatu, Fred Mwita, alisema wafanyakazi wa kampuni hiyo wameendelea kujitolea kwa nguvu zao zote na ndio maana Vodacom imeendelea kuongoza katika soko miaka yote.Kila mwaka wafanyakazi wa kampuni ya Vodacom kutoka nchi mbalimbali ambazo Vodacom inatoa huduma zake ikijumuisha nchi za, Tanzania, Msumbiji, Jamhuri ya Kidemokrasia ya Kongo, Afrika Kusini na Lesotho, huchaguliwa kuhudhuria tuzo hizo ambazo hutolewa Johannesburg, Afrika Kusini.Washindi wa tuzo hizo huchaguliwa kutokana na utendaji wao wenye tija uliozidi viwango vyao vya majukumu yao ya kila siku, ikiwa ni sehemu ya kutambua mchango wa wafanyakazi hao na kuwahamasisha wengine.Tunao wafanyakazi ambao wanachaguliwa katika vipengele mbalimbali vya tuzo zinazotolewa na kampuni yetu kuanzia kwa mtu mmoja mmoja na wale wanaojitolea katika kazi na timu bora ambazo zimekuwa na mchango mkubwa katika maendeleo ya kampuni zetu.  <topic>: uchumi 